“ภากร” แนะติดตามผลกระทบไวรัสโคโรนารอบด้าน! ยันวันนี้ไม่ถึงขั้นใช้ “เซอร์กิต เบรกเกอร์”
“ภากร” แนะติดตามผลกระทบไวรัสโคโรนารอบด้าน! ยันวันนี้ไม่ถึงขั้นใช้ "เซอร์กิต เบรกเกอร์"
“ภากร” แนะติดตามผลกระทบไวรัสโคโรนารอบด้าน! ยันวันนี้ไม่ถึงขั้นใช้ "เซอร์กิต เบรกเกอร์"
27 ม.ค. 2563

นายภากร ปีตธวัชชัย ผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลท.ยอมรับสถานการณ์แพร่ระบาดของไวรัสโคโรนาสายพันธุ์ใหม่จากจีนกระทบโดยตรงต่อกลุ่มธุรกิจขนส่งและท่องเที่ยว แต่สำหรับภาพรวมธุรกิจอื่น ๆ ยังต้องติดตามผลกระทบรอบด้านให้ชัดเจนก่อน ซึ่งเบื้องต้นมองว่ามีทั้งธุรกิจที่ได้รับผลกระทบเชิงลบและเชิงบวก ขณะที่บางธุรกิจอาจไม่ได้รับผลด้านใดเลย
อย่างไรก็ตาม ตลท.ยืนยันว่ามาตรการที่มีอยู่คือ เซอร์กิต เบรกเกอร์ หากตลาดหุ้นร่วงแรงไปถึง 10% สามารถรับมือกับความร้อนแรงของการซื้อขายในตลาดหุ้นได้เป็นอย่างดี แต่ก็เชื่อว่าในวันนี้คงไม่ถึงขั้นที่จะต้องนำมาใช้ โดยการซื้อขายในช่วงเช้าตลาดหุ้นไทยปรับลงไปราว 2.92%
อนึ่งดัชนีตลาดหลักทรัพย์ฯปิดช่วงเช้าวันนี้(27ม.ค.63) อยู่ที่ระดับ 1,523.78 จุด ลดลง 45.77 จุด หรือ 2.92% ด้วยมูลค่าการซื้อขาย 41,864.96 ล้านบาท
สำหรับเซอร์กิตเบรกเกอร์ Circuit Breaker เป็นมาตรการที่ตลาดหลักทรัพย์นำมาใช้หยุดการซื้อขายหลักทรัพย์ชั่วคราวในยามที่การซื้อขายโดยรวมในตลาดหลักทรัพย์เกิดตกต่ำลงอย่างมากมายผิดปกติ
ทั้งนี้ เพื่อให้ผู้ลงทุนโดยทั่วไปได้มีเวลาตรวจสอบข้อมูลและข่าวสารต่าง ๆ ระยะหนึ่งก่อนที่จะเปิดให้ทำการซื้อขายหลักทรัพย์ได้ต่อไป ในปัจจุบันนี้ ระบบ circuit breaker ของตลาดหลักทรัพย์แห่งประเทศไทยกำหนดว่า
หากระดับ SET Index ลดต่ำลงเท่ากับหรือเกินกว่า 10% จากจุดปิดของวันก่อน ตลาดหลักทรัพย์จะหยุดพักการซื้อขาย 30 นาที เมื่อเปิดซื้อขายใหม่แล้ว หาก SET Index ลดต่ำลงอีก จนมีระดับที่ลดลงเท่ากับหรือเกินกว่า 20% จากจุดปิด ของวันก่อน ตลาดหลักทรัพย์จะหยุดพักการซื้อขายอีก 1 ชั่วโมง แล้วเปิดให้ซื้อขายต่อจนสิ้นวัน
ในการหยุดพักการซื้อขายกรณีใดกรณีหนึ่งข้างต้น ถ้าระยะเวลาในรอบการซื้อขายนั้นเหลือไม่ถึง 30 นาที หรือ 1 ชั่วโมงแล้วแต่กรณี จะพักการซื้อขายเพียงระยะเวลาที่เหลือในรอบดังกล่าวเท่านั้น แล้วเปิดซื้อขายรอบใหม่ตามปกติต่อไป